Մարդուն փողերի լվացման մեջ մեղադրելու, մի շրջան մեկուսացնելու, ապա մեղադրանքները կարճելու պրակտիկան մեր իշխանություններն սկսել են կիրառել դեռ 2003 թվականից։ Այդ մեղադրանքների առաջին «զոհը» թերեւս Ռուսաստանի մարդու իրավունքների պաշտպանի նախկին խորհրդական, գործարար Արբակ Խաչատրյանն էր։ 2003-ի նախագահական ընտրությունների շրջանում նրան ձերբակալեցին նախագահի թեկնածու Արտաշես Գեղամյանին 150 հազար դոլար տալու համար։ Դատաքննությունը տեղի ունեցավ Ռուսաստանում։ Արբակ Խաչատրյանին արդարացրին։ 2007 թվականին, նախագահական ընտրություններից առաջ, «փողերի լվացման» հոդվածով մեղադրանք առաջադրվեց Հայ ազգային կոնգրեսի անդամ, ԱԳ նախկին նախարար Ալիկ Արզումանյանին եւ պաշտպանության նախկին փոխնախարար Վահան Շիրխանյանին: